“สรรพากร” เริ่มคืนภาษีนิติบุคคล ผ่านพร้อมเพย์ 1 พ.ค.นี้ ชี้ช่วยลดต้นทุน-สกัด “โควิด-19”
"กรมสรรพากร" เริ่มคืนภาษีนิติบุคคล ผ่านพร้อมเพย์ 1 พ.ค.นี้ ชี้ช่วยลดต้นทุน-สกัด "โควิด-19"
"กรมสรรพากร" เริ่มคืนภาษีนิติบุคคล ผ่านพร้อมเพย์ 1 พ.ค.นี้ ชี้ช่วยลดต้นทุน-สกัด "โควิด-19"
29 เม.ย. 2563

นางสมหมาย ศิริอุดมเศรษฐ โฆษกกรมสรรพากร เปิดเผยว่า ตั้งแต่วันที่ 1 พ.ค.63 เป็นต้นไป กรมสรรพากรพร้อมให้บริการคืนเงินภาษีเงินได้นิติบุคคลผ่านระบบพร้อมเพย์ ซึ่งเป็นการสนับสนุนการทำธุรกรรม digital ให้เดินหน้าอย่างต่อเนื่อง และเป็นอีกหนึ่งช่องทางของผู้เสียภาษีในการขอรับเงินคืนนอกจากการรับคืนเป็นเช็คหรือการรับโอนผ่านบัญชีธนาคาร
ทั้งนี้ การคืนภาษีเงินได้นิติบุคคล สำหรับนิติบุคคลที่มีคุณสมบัติ ดังต่อไปนี้
1. เป็นนิติบุคคลที่มีพร้อมเพย์
2. มีเงินคืนภาษีไม่ถึง 100 ล้านบาท
3. ไม่เปลี่ยนแปลงสถานะนิติบุคคล
โดยนิติบุคคลที่มีคุณสมบัติครบถ้วนและได้สมัครลงทะเบียนพร้อมเพย์แล้ว กรมสรรพากรจะพิจารณาคืนเงินเข้าบัญชีเงินฝากธนาคารที่ผูกไว้กับเลขทะเบียนนิติบุคคล 13 หลัก ส่วนนิติบุคคลอื่นๆ ที่ไม่เข้าเงื่อนไขดังกล่าวข้างต้น จะยังคืนเป็นเช็ค หรือโอนผ่านบัญชีธนาคาร
ทั้งนี้ เป้าหมายในอนาคตจะมีการปรับเปลี่ยนรูปแบบการคืนเงินภาษีเงินได้นิติบุคคลผ่านระบบพร้อมเพย์แทนการคืนเงินเป็นเช็คหรือโอนผ่านบัญชีธนาคารทุกราย เพื่อสนับสนุนนโยบายการชำระเงินแบบอิเล็กทรอนิกส์แห่งชาติ (National e-Payment) ลดต้นทุนการทำธุรกรรมทั้งภาครัฐและเอกชน เพิ่มความสะดวก และความปลอดภัยในการให้บริการ โดยช่องทางการลงทะเบียนสมัครพร้อมเพย์ เพียงเตรียมเอกสารและติดต่อธนาคารที่บริษัทท่านมีบัญชีอยู่
นอกจากนี้ การคืนภาษีเงินได้นิติบุคคลผ่านระบบพร้อมเพย์ จะช่วยอำนวยความสะดวก และเพิ่มความปลอดภัยในช่วงสถานการณ์การแพร่ระบาดของเชื้อไวรัสโคโรนา 2019 (โควิด-19) ในขณะนี้ เพื่อลดการติดต่อกันในระหว่างการทำธุรกรรม เว้นระยะห่างทางสังคม (Social Distancing) โดยกรมสรรพากรหวังว่าจะเป็นส่วนหนึ่งที่จะช่วยสนับสนุนให้ทุกคนอยู่ที่บ้าน สนับสนุนแนวคิด “อยู่บ้าน หยุดเชื้อ เพื่อชาติ” ของรัฐบาลต่อไป